Fælles holdning nr. 29/2001

fastlagt af Rådet den 28. juni 2001

med henblik på vedtagelse af Europa-Parlamentets og Rådets direktiv om tyvende ændring af Rådets direktiv 76/769/EØF vedrørende begrænsning af 2001/.../EF markedsføring og anvendelse af visse farlige stoffer og præparater (korte chlorparaffiner)

(2001/C 301/04)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) De bestemmelser, som nogle medlemsstater har indført eller påtænker at indføre for at begrænse anvendelsen af korte chlorparaffiner (SCCP) i medfør af Parcom-afgørelse 95/1 (konventionen om forhindring af landbaseret havforurening), har direkte indflydelse på det indre markeds gennemførelse og funktion. Det er derfor nødvendigt at foretage en indbyrdes tilnærmelse af medlemsstaternes lovgivning på området og følgelig at ændre bilag I til Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(4).

(2) SCCP klassificeres som miljøfarlige, da de er meget giftige for organismer, der lever i vand, og kan give skadelige langtidsvirkninger i vandmiljøet.

(3) Kommissionen har vedtaget en henstilling i henhold til Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer(5), hvori den for at beskytte vandmiljøet anbefaler at træffe særlige foranstaltninger for at begrænse anvendelsen af SCCP, navnlig i skærevæske til metalforarbejdning og produkter til færdigbehandling af læder.

(4) Alle andre anvendelser af SCCP vil blive taget op til fornyet overvejelse på baggrund af ny videnskabelig viden, især med hensyn til emissioner fra artikler, der indeholder SCCP.

(5) Den Videnskabelige Komité for Toksicitet, Økotoksicitet og Miljø (CSTEE) afgav den 27. november 1998 udtalelse om de i henstillingen påpegede risici ved SCCP.

(6) Dette direktiv berører ikke fællesskabslovgivningen om beskyttelse af arbejdstagernes sikkerhed og sundhed under arbejdet, især Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(6) og Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til direktiv 89/391/EØF, artikel 16, stk. 1)(7) -

UDSTEDT FØLGENDE DIREKTIV:

Artikel 1

I bilag I til direktiv 76/769/EØF tilføjes følgende punkt:

">TABELPOSITION>"

Artikel 2

1. Medlemsstaterne vedtager og offentliggør senest den ...(8) de nødvendige love og administrative bestemmelser for at efterkomme dette direktiv.

Medlemsstaterne anvender disse bestemmelser senest den ...(9).

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i

På Europa-Parlamentets vegne

Formand

På Rådets vegne

Formand

(1) EFT C 337 E af 28.11.2000, s. 138.

(2) EFT L 116 af 20.4.2001, s. 27.

(3) Europa-Parlamentets udtalelse af 1.2.2001 (EFT C 267 af 21.9.2001, s. 41), Rådets fælles holdning af 28.6.2001 og Europa-Parlamentets afgørelse af ... (endnu ikke offentliggjort i EFT).

(4) EFT L 262 af 27.9.1976, s. 201. Senest ændret ved Kommissionens direktiv 1999/77/EF (EFT L 207 af 6.8.1999, s. 18).

(5) EFT L 84 af 5.4.1993, s. 1.

(6) EFT L 183 af 29.6.1989, s. 1.

(7) EFT L 131 af 5.5.1998, s. 11.

(8) 12 måneder efter dette direktivs ikrafttræden.

(9) 18 måneder efter direktivets ikrafttræden.

RÅDETS BEGRUNDELSE

I. INDLEDNING

1. Den 21. juni 2000 sendte Kommissionen Rådet et direktivforslag baseret på traktatens artikel 95 og 251 om tyvende ændring af Rådets direktiv 76/769/EØF vedrørende begrænsning af markedsføring og anvendelse af visse farlige stoffer og præparater (korte chlorparaffiner).

2. Det Økonomiske og Sociale Udvalg afgav udtalelse den 29. november 2000.

3. Europa-Parlamentet afgav førstebehandlingsudtalelse den 1. februar 2001. Som følge af Europa-Parlamentets udtalelse sendte Kommissionen den 21. maj 2001 Rådet et ændret forslag.

4. Den 28. juni 2001 vedtog Rådet sin fælles holdning i henhold til traktatens artikel 251.

II. FORMÅL

5. Formålet med direktivet er at harmonisere de indbyrdes forskellige nationale lovgivninger vedrørende anvendelse af korte chlorparaffiner (SCCP) samt at begrænse den inden for to anvendelsesområder, nemlig metalforarbejdning og færdigbehandling af læder. Det har vist sig hensigtsmæssigt at begrænse anvendelsen af disse stoffer på baggrund af resultaterne af en risikovurdering i forbindelse med SCCP, hvor det blev konkluderet, at der er potentielle miljøfarer forbundet hermed.

For så vidt angår de øvrige anvendelser af SCCP, dvs. som blødgører i maling, til overfladebehandling og som fugemasse, samt som flammehæmmende middel i gummi, plast og tekstiler hedder det desuden i direktivet, at foranstaltninger til begrænsning af farerne skal tages op til fornyet overvejelse inden den 1. januar 2003 på baggrund af den nye videnskabelige viden og den tekniske udvikling.

III. ANALYSE AF DEN FÆLLES HOLDNING

6. Den fælles holdning svarer i meget stort omfang til Kommissionens ændrede forslag. Denne har dog kun godkendt én ændring samt princippet bag en del af en anden ændring af de fire ændringer, som Europa-Parlamentet har foreslået.

Ændringer, der er godkendt uændret eller med mindre ændringer

7. Rådet har accepteret Parlamentets ændring 4 (bilag I, punkt 2 (direktiv 76/769/EØF)), hvorefter det skal præciseres i direktivet, at alle resterende anvendelser af korte chlorparaffiner (SCCP) bør underkastes en fremtidig revision, og Parlamentet bør holdes underrettet om resultatet af denne revision.

8. Rådet har ligeledes accepteret første del af ændring 3 (bilag I, punkt 1 (direktiv 76/769/EØF)), hvorefter direktivet skal omfatte SCCP i form af stoffer eller som en bestanddel i et præparat, idet det har præciseret, at der er tale om stoffer eller bestanddele i andre stoffer eller præparater.

Desuden har Rådet indført en bestemmelse, hvorefter forbuddet mod markedsføring af disse SCCP kun gælder for koncentrationer på mere end 1 % for så vidt angår begge de nævnte anvendelser.

Ændringer, der ikke er godkendt

9. Rådet har ikke overtaget anden del af Parlamentets ændring 3 (bilag I, punkt 1 (direktiv 76/769/EØF)), eller ændring 1 (betragtning 2), nu betragtning 1), hvorefter det foreslåede forbuds anvendelsesområde udvides til også at omfatte anvendelse af SCCP som blødgører i maling, til overfladebehandling og som fugemasse, samt som flammehæmmende middel i gummi, plast og tekstiler.

10. Rådet har heller ikke overtaget Parlamentets ændring 2 (betragtning 5), nu betragtning 4), hvorefter Kommissionen forpligtes til at fremsætte forslag om begrænsning af anvendelsen af andre relaterede stoffer.